गुंडे को देख सत्तर और अस्सी के दशक का सिनेमा याद आता है, जब हीरो के बचपन पर खासा फुटेज खर्च किया जाता था। भागते-भागते बाल कलाकार अचानक युवा हो जाते थे। कहानी में दो हीरो हुआ करते थे जिनका रोल बराबरी का हुआ करता था। तब अमिताभ-धर्मेन्द्र या अमिताभ-विनोद खन्ना जैसे सुपरसितारे साथ काम करते थे, अब तो सोचा भी नहीं जा सकता कि शाहरुख-आमिर जैसे सितारें साथ में काम कर सकते हैं।

गुंडे की कहानी सत्तर और अस्सी के दशक में सेट है और इसलिए उस फिल्म का ट्रीटमेंट भी वैसा ही है। पुरानी शराब को नई बोतल में पेश किया गया है और कमर्शियल फिल्म के फॉर्मूलों का अच्छा उपयोग किया गया है। इन दिनों कमर्शियल सिनेमा यानी कि दक्षिण भारतीय सिनेमा का रिमेक होता है जिसमें कलाकारों की एक्टिंग से लेकर तो एक्शन सीन तक में लाउडनेस की अति देखने को मिलती है। शुक्र है कि 'गुंडे' दक्षिण भारतीय तड़के से दूर है और इस फिल्म के निर्देशक ने अपनी फिल्मों के लिए मनमोहन देसाई और प्रकाश मेहरा के दौर की फिल्मों को अपना संदर्भ बनाया है।

कहानी है बिक्रम और बाला की। बंगलादेश का उदय होता है और वहां की परिस्थितियों से परेशान होकर ये दोनों छोकरे भारत आ पहुंचते हैं। रिफ्यूजी मानकर इनके साथ दुर्व्यवहार होता है। नहीं मिले तो छीन लो की राह पर चलते हुए ये 'गुंडे' बन कलकत्ता में छा जाते हैं। निर्देशक ने बार-बार इन दोनों से ये बात कहलवाई है कि रिफ्यूजी होने के कारण इन्हें गुंडा बनना पड़ा, बावजूद इसके यह तर्क दमदार दृश्यों के अभाव में उतना प्रभावी नहीं बन पाया।

बिक्रम और बाला एक रोटी और एक लंगोटी वाले यार हैं, लेकिन नंदिता नामक एक लड़की दोनों के बीच आती है और दोनों एक-दूसरे की बोटी-बोटी करना देना चाहते हैं। बिक्रम और बाला नहीं जानते कि वे मोहरे बन गए हैं और खेल एसीपी सत्येंद्र खेल रहा है। इसके बाद दोस्ती, दुश्मनी, प्यार, बेवफाई, फर्ज और कानून के तमाम उतार-चढ़ाव देखने को मिलते हैं।

फिल्म को लिखा और निर्देशित किया है अली अब्बास जफर ने। बाला और बिक्रम की दोस्ती को उन्होंने फिल्म के पहले आधे घंटे में बेहद मजबूती के साथ दिखाया है। ये दोनों किरदार तुरंत ही दर्शकों को अपनी गिरफ्त में लेते हैं। पुलिस ऑफिसर सत्येंद्र की एंट्री होते ही चूहे-बिल्ली का खेल शुरू होता है और लगता है कि भरपूर मजा आएगा, लेकिन नंदिता का किरदार आते ही फिल्म फिल्म पटरी से उतरने लगती है। अचानक एक्शन में रोमांस आ जाता है और यह रोमांटिक ट्रेक उतना मजेदार नहीं है जितना की होना चाहिए था। इंटरवल के बाद फिल्म में तेजी से घटनाक्रम घटते हैं और दर्शकों की रूचि फिर फिल्म में जागती है, हालांकि कुछ गाने व्यवधान उत्पन्न करते हैं।

अली अब्बास की कहानी रूटीन है और उन्होंने खूब ट्विस्ट डाले हैं, लेकिन आगे क्या होने वाला है इसका अंदाजा आसानी से लगाया जा सकता है। यहां तक कि प्रियंका के किरदार के जरिये उन्होंने दर्शकों को चौंकाने की कोशिश की है, लेकिन होशियार दर्शक पहले ही पकड़ लेते हैं कि प्रियंका के किरदार की असलियत क्या है। प्रियंका के किरदार का सस्पेंस जल्दी खोलकर यदि रणवीर और प्रियंका के रोमांटिक ट्रेक को लंबा किया जाता तो बेहतर होता।

निर्देशक अली, लेखक अली से भारी पड़ते हैं। उन्होंने अपने लिखे को बेहतरीन तरीके से प्रस्तुत किया है और मनोरंजन का डोज लगातार दर्शकों को मिलता रहा है। उन्होंने बिक्रम-बाला की केमिस्ट्री को खूब पेश किया है। कलकत्ता की लोकेशन्स, माहौल और धनबाद की कोयला खदानों का अच्छा उपयोग कर अली ने अपने प्रस्तुतिकरण को दमदार बनाया है।

प्रियंका की एंट्री वाला सीन, सिनेमाघर में मिस्टर इंडिया दिखाया जाने वाला सीन, इरफान का अर्जुन-रणवीर से पहली मुलाकात वाला सीन अच्छे बन पड़े हैं, लेकिन कुछ दृश्य ऐसे भी हैं जो अस्सी के दशक की फिल्मों की कमजोरियां हुआ करते थे और यहां भी हैं। मसलन बंदूक ताने विलेन के आगे हीरो के लंबे-लंबे संवाद बोलना।

रणवीर सिंह ने गुस्सैल दिखने के लिए तरह-तरह के मुंह बनाए हैं, लेकिन कई दृश्यों में उनका अभिनय अच्छा भी है। अर्जुन कपूर 'इशकजादे' वाले किरदार से ही बाहर नहीं निकले, लेकिन रणवीर सिंह का मुकाबला उन्होंने अच्छे से किया है। जब दोस्ती, दुश्मनी में बदल जाती है तो उस समय अर्जुन का अभिनय बेहतर हो जाता है।

प्रियंका चोपड़ा के सामने दोनों हीरो नौसिखिए हैं, इस वजह से उनमें जरूरत से ज्यादा आत्मविश्वास नजर आया। हालांकि प्रियंका का रोल दमदार नहीं है, लेकिन जितना भी है उसे कुशलता से उन्होंने निभाया। इरफान खान ने 'लार्जर देन लाइफ' किरदार ज्यादा नहीं निभाए हैं, इसलिए उनके अभिनय में असहजता नजर आती है, बावजूद इसके दोनों हीरो पर वे भारी पड़ते हैं।

सोहेल-सेन द्वारा संगीतबद्ध 'तूने मारी एंट्रियां' और 'जिया' अच्छे बन पड़े हैं और इनका पिक्चराइजेशन भी अच्छा है। फिल्म का बैकग्राउंड म्युजिक फिल्म की थीम के अनुरूप है। असीम मिश्रा की सिनेमाटोग्राफी उम्दा है। चटक रंग, धूल से सनी लोकेशन्स और कलाकारों के भावों को उन्होंने कैमरे से बखूबी कैद किया है।

गुंडे' उम्मीद से कम धमाल करते हैं, लेकिन इतने बुरे भी नहीं है कि सिनेमाघर में समय काटना मुश्किल हो जाए।

बैनर :
यशराज फिल्म्स

निर्माता :
आदित्य चोपड़ा

निर्देशक :
अली अब्बास जफर

संगीत :
सोहेल सेन

कलाकार :
प्रियंका चोपड़ा, रणवीर सिंह, अर्जुन कपूर, इरफान खान

सेंसर सर्टिफिकेट : यूए * 2 घंटे 33 मिनट 30 सेकंड